En 19-årig mand er her til formiddag flygtet fra Retten i Glostrup i en taxa

Ved du noget, så tip os på sms/mms 1224 (alm, takst) eller skriv mail til 1224@eb.dk

Københavns Vestegns Politi modtog tirsdag formiddag klokken 10:04 en anmeldelse fra Kriminalforsorgen om, at en 19-årig mand var stukket af fra et retsmøde.

Flugten skete i forbindelse med en fristforlængelse i en sag om drabsforsøg fra den 22. maj på Vejlebrovej i Ishøj. Her blev der skudt mod en grå Mercedes, hvorfra der blev skudt tilbage mod pistolmændene. Den 19-årige blev anholdt umiddelbart efter skyderiet. Yderligere tre personer sidder fængslet i sagen.

Københavns Vestegns Politi oplyser, at han angiveligt flygtede fra retten i en taxa.

- Taxachaufføren samler ham tilfældigt op og er ikke en del af flugten, siger politikommissær Søren Pugaard.

Ifølge Søren Pugaard er der ikke brugt vold under flugten, men han ønsker ikke at gå i detaljer om de nærmere omstændigheder.

Den 19 årige beskrives som mand, mellemøstlig af udseende, cirka 184 cm høj, sort hår klippet helt kort i siderne, iført jeans og grå lang tynd t-shirt/sweater.

Har du set ham eller i øvrigt har information i sagen, kan Vestegnens Politi kontaktes på 43861448.

Opdateret: Foto/navn udtaget, personen har meldt sig selv.